Дана 5. марта 2006. године Билапс је изабран да буде део репрезентације САД-а која је требало да Америку врати у врх светске кошарке, након неуспеха на Светском првенству 2002. године и Олимпијским играма 2004. године. Након што је пропустио светско првенство 2006. године због личних разлога, Билапс је 20. августа 2007. године позван у репрезентацију САД која је учествовала на првенству Америке 2007. године, квалификационом турниру за олимпијске игре 2008. године, које су одржане у Пекингу. Заједно са осталим новим играчима у националном тиму, укључујући и Кобија Брајанта помогао је тиму да без пораза освоји турнир у Лас Вегасу и тако обезбеди место на олимпијским играма. Дана 17. јуна 2008. године саопштио је да неће играти на олимпијским играма због породичних разлога и изјавио да ће тим освојити злато и без њега и да ће тако наставити доминацију од прошлог лета. Током турнира тим САД није изгубио ни једну утакмицу, а у финалу победили су репрезентацију Шпаније и тако стигли до прве златне медаље још од олимпијских игара 2000. године. На светском првенству 2010. године у Турској Билапс је био члан тима који је освојио златну медаљу.